Z A P I S N I K
s 21. sjednice Vijeća Gradske četvrti Sesvete, održane 30. siječnja 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4/II.

Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Maja Buljubašić, Ivan Dokša, Marko Galić,  Ivanka Gregoranić, Mira Halapa, Jurica Jug,  Stjepan Kezerić, Damir Kostanjski, Boris Matoic, Vladimir Marić, Dražen Markota, Mladen Šturlić-Tupek, Zlata Trošelj i Nataša Vučkov.

Nazočan radno:
- Stipe Jurić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja članove Vijeća Gradske četvrti i zahvaljuje  na odazivu.
Konstatira da je prisutno 17 članova Vijeća te da Vijeće može pravovaljano odlučivati. 
Potom izvještava da je član Vijeća Tihomir Lukanić stavio mandat u mirovanje iz osobnih razloga, te da je stranka Živi Zid imenovala Ivana Dokšu za njegova zamjenika.
Dalje navodi da je članovima Vijeća e-poštom poslan zapisnik prethodne sjednice.
Primjedbi na zapisnik nije bilo, te je Vijeće jednoglasno usvojilo zapisnik s 20.sjednice Vijeća Gradske četvrti Sesvete od 27.12.2018.

Predsjednik Vijeća, sukladno novim okolnostima vezanim uz stavljanje mandata Tihomira Lukanića u mirovanje, predložio je da se dnevni red - koji je dostavljen s pozivom – dopuni, kao prvom točkom: Zaključak o Izvješću Mandatnog povjerenstva o mirovanju mandata članu Vijeća Gradske četvrti Sesvete i početku obnašanja dužnosti zamjeniku člana Vijeća. 
Vijeće je jednoglasno usvojilo predloženu točku, te jednoglasno prihvatilo time dopunjeni prijedlog dnevnog reda 21. sjednice Vijeća Gradske četvrti Sesvete 

DNEVNI RED :

1. Prijedlog Zaključka o Izvješću Mandatnog povjerenstva o mirovanju mandata članu Vijeća Gradske 
    četvrti Sesvete i početku obnašanja dužnosti zamjeniku člana Vijeća
2. Prijedlog Financijskog plana Gradske četvrti Sesvete za 2019.
3. Prijedlog Programa održavanja komunalne infrastrukture na području Gradske četvrti Sesvete u 2019.
4. Prijedlog Plana komunalnih aktivnosti Gradske četvrti Sesvete u 2019.
5. Razno.

/ Prelazi se na rad po dnevnom redu /

Ad 1)
Stjepan Kezerić zamolio je predsjednika Mandatnog povjerenstva da podnese Izvješće. 
Predsjednik Mandatnog povjerenstva Marko Brkić obavještava da je član Vijeća Gradske četvrti Sesvete Tihomir Lukanić izabran na kandidacijskoj listi političke stranke Živi zid, dana 29. siječnja 2019. godine stavio svoj mandat u mirovanje iz osobnih razloga. Politička stranka Živi zid dostavila je Odluku o zamjeniku člana Vijeća Gradske četvrti Sesvete sukladno Odluci o izborima članova vijeća gradskih četvrti i članova vijeća mjesnih odbora. Za zamjenika je politička stranka Živi zid odredila Ivana Dokšu, čime su se stekli uvjeti za početak obnašanja dužnosti zamjenika. Marko Brkić predlaže Vijeću da prihvati Izvješće Mandatnog povjerenstva i donese Zaključak o Izvješću Mandatnog povjerenstva o mirovanju mandata članu Vijeća Gradske četvrti Sesvete i početku obnašanja dužnosti zamjenika člana Vijeća.
	Stjepan Kezerić predlaže, sukladno prijedlogu Mandatnog povjerenstva, prihvaćanje Izvješća te Vijeće jednoglasno donosi
Zaključak
o Izvješću Mandatnog povjerenstva o mirovanju mandata članu Vijeća Gradske četvrti Sesvete i početku obnašanja dužnosti zamjeniku člana Vijeća
/ Zaključak se prilaže zapisniku sjednice /
	
Ad 2)
Stjepan Kezerić otvorio je raspravu o Prijedlogu Financijskog plana Gradske četvrti Sesvete za 2019.
Ivan Dokša iskazao je svoje nezadovoljstvo odnosom Grada Zagreba prema Sesvetama i smatra sramotnim da se novim Financijskim planom umanjuju sredstva za 30% Gradskoj četvrti Sesvete.
	Stjepan Kezerić istaknuo je kako je odmah reagirao čim je vidio razliku u iznosu te da mu je obećano da će se smanjenje sredstava Sesvetama nadoknaditi kroz asfalterske programe Grada Zagreba.
Kako nije bilo daljnje rasprave pristupilo se glasovanju. Većinom glasova -  12 glasova „za“,  3 „protiv“ i 2 suzdržana glasa, članovi Vijeća Gradske četvrti donijeli su

Financijski plan Gradske četvrti Sesvete za 2019.
/ Plan se prilaže zapisniku sjednice /
Ad 3)
Stjepan Kezerić otvorio je raspravu o Prijedlogu Programa održavanja komunalne infrastrukture na području Gradske četvrti Sesvete u 2019. 
	Jurica Jug istaknuo je kako smatra, s obzirom da se iz sredstava Programa održavanja komunalne infrastrukture na području Gradske četvrti Sesvete uklanja glomazni otpad, da Vijeće može poticati „Čistoću“ da glomazni otpad ažurno odvoze.
	Dražen Markota kazao je kako vjeruje da će se ubrzati odvoz glomaznog otpada s obzirom na to da je „Čistoća“ povećala broj radnika i vozila za odvoz otpada. 
	Petar Bajan upozorio je kako je jedan zeleni otok postavljen na križanju Kozarićeve ulice te kako isti predstavlja opasnost u prometu jer smanjuje vidljivost i preglednost.
Stipe Jurić ističe da problem predstavlja malen broj lokacija na području mjesnog odbora gdje bi na gradskom zemljištu bilo moguće smjestiti zeleni otok. 
Petar Bajan je zamolio da se zeleni otok izmakne barem za 50 metara na drugu lokaciju kako ne bi predstavljao smetnju u prometu. 
Dražen Markota upozorio je kako se pri postavljanju zelenih otoka u nekim slučajevima „Čistoća“ nije držala uputa mjesnih odbora, a i da nisu kontaktirali predsjednike mjesnih odbora. Stoga očekuje da će u narednim mjesecima „Čistoća“ ukloniti spomenute probleme.

/ Željko Blažinović je pristupio sjednici u 17,17 /

	Marko Brkić smatra, ukoliko se nađe krivac za dovoz glomaznog otpada, isti mora snositi troškove odvoza. 
	Nataša Vučkov pita hoće li vijeća mjesnih odbora dobiti prikaz utroška sredstava na području njihovih mjesnih odbora. Stjepan Kezerić rekao je kako je upoznat s traženjima predsjednika mjesnih odbora da im se dostavi prikaz utroška sredstava po mjesnim odborima, isto je zatraženo od podružnica Zagrebačkog holdinga d.o.o., ali još nije zaprimljen odgovor. 
	Nataša Vučkov smatra da održavanje nije trebalo prijeći na „mjesnu samoupravu,“ jer mjesni odbori nisu upoznati s utroškom sredstava. 
           Dražen Markota pobliže je pojasnio način utroška sredstava, istaknuvši da se svaki zaključak vijeća mjesnih odbora provodi preko programa održavanja (čišćenje, krpanje udarnih rupa itd). 
           Stjepan Kezerić rekao je da će i dalje inzistirati da se ispostave računi za održavanje, barem na godišnjoj razini.
	Pristupilo se glasovanju te su članovi Vijeća većinom glasova - s 14 glasova „za“,  2 „protiv“ i 2 suzdržana glasa donijeli
Program održavanja komunalne infrastrukture
na području Gradske četvrti Sesvete u 2019.
/ Program se prilaže zapisniku sjednice /
Ad 4)
Stjepan Kezerić navodi da je nakon više Koordinacija s predsjednicima mjesnih odbora i rasprava sa Povjerenstvima napravljen prijedlog Plana komunalnih aktivnosti Gradske četvrti Sesvete u 2019. godini. Vijeća mjesnih odbora nisu izrazila negodovanje vezano uz Prijedlog, stoga o istome predlaže raspravu. 
Nataša Vučkov navodi da se njezino Povjerenstvo za obrazovanje, kulturu, šport i predškolski odgoj nije sastalo povodom izrade prijedloga Plana te ističe svoje nezadovoljstvo zbog toga. 
Dražen Markota i Stjepan Kezerić ispričali su se zbog tog propusta istaknuvši da su isti prigovor dale i Marija Baričević te Maja Buljubašić.
Ivan Dokša izrazio je nezadovoljstvo iznosom sredstava koja se daju za održavanje lokalnih vodovoda, jer smatra da iznos za održavanje od otprilike 57.000,00 kuna po lokalnom vodovodu nije dostatan. 
Stjepan Kezerić odgovorio je kako se prethodnih godina kroz planove izdvajalo između 400.000,00 i 500.000,00 kuna te se isti iznos pokazao dostatnim. Ističe da je, sukladno dogovorima s predstavnicima Vodoopskrbe i odvodnje d.o.o., cilj u svako kućanstvo u Prigorju dovesti gradsku vodu. 
Vladimir Marić pohvalio je rad Područnog odsjeka Sesvete istaknuvši da su s članovima Povjerenstva za objekte mjesne samouprave svaku stavku iz prijedloga Plana komunalnih aktivnosti Gradske četvrti Sesvete raspravili. Izražava zadovoljstvo zbog toga što će se na križanju Neretvanske ulice i Ulice Zagrebačkog odreda u Sesvetskom Kraljevcu kroz Plan komunalnih aktivnosti Gradske četvrti Sesvete napraviti street workout igralište. Nije zadovoljan s time što su se sredstva za Plan komunalnih aktivnosti Gradske četvrti Sesvete umanjila za 12.000.000,00 do 13.000.000,00 kuna. Stoga obavještava da zbog smanjenog iznosa sredstava predviđenih za Plan komunalnih aktivnosti Gradske četvrti Sesvete u 2019. isti Plan neće podržati, jer smatra da treba puno više ulagati u Sesvete. 
Nataša Vučkov i Vladimir Marić također su izrazili nezadovoljstvo zbog nedolaska članova Skupštine Grada Zagreba sa područja Sesveta na sjednice Vijeća Gradske četvrti Sesvete. 
Dražen Markota upoznao je članove Vijeća o rekonstrukciji vodoopskrbnog cjevovoda na području Starog Brestja, istaknuvši da će Grad Zagreb uložiti negdje oko 12.500.000,00 kuna u rekonstrukciju Brestovečke ulice nakon što završe radovi polaganja vodoopskrbnih cjevovoda. 
Jurica Jug upitao je vezano uz street workout igralište u Starom Brestju (u ulici Emanuela Vidovića bb) planira li ga se staviti u Plan komunalnih aktivnosti Gradske četvrti Sesvete. 
Stjepan Kezerić je istaknuo kako još nisu riješeni imovinsko-pravni problemi s tim parcelama, a kako je Vijeće Mjesnog odbora Staro Brestje preuzelo obavezu da prati razvoj situacije po tom pitanju. 
Daljnjih primjedbi nije bilo, te je Vijeće većinom glasova - s 12 glasova „za“,  2 “protiv“ i 4 suzdržana glasa donijelo
Plan
komunalnih aktivnosti Gradske četvrti Sesvete u 2019.
/ Plan se prilaže zapisniku sjednice /
Ad 5)
Stjepan Kezerić upoznao je okupljene da se prelazi na točku Razno i rekao članovima Vijeća da slobodno mogu dati svoje prijedloge, upite, primjedbe. 
Ivan Dokša kazao je kako se od 2007. godine govori o izgradnju dječjeg vrtića na području Kašine te je zatražio informaciju o istom projektu. 
Stjepan Kezerić rekao je kako je Vijeće Mjesnog odbora Kašina predložilo izgradnju dječjeg vrtića u sklopu dogradnje Osnovne škole Kašina, no to nažalost nije moguće izvesti. Inicirati će se sastanak na tu temu sa svim odgovornim ljudima Grada Zagreba. Problem je gdje pronaći zemljište za dječji vrtić, a sada se sukladno prijedlogu Vijeća Mjesnog odbora Kašina razmišlja o otkupu zemljišta u vlasništvu crkve. 
Ivan Dokša je rekao da se zemljište može otkupiti i od privatnih vlasnika, ukoliko to neće biti moguće s crkvom. 
Stjepan Kezerić je zamolio člana Vijeća Ivana Dokšu da stupi u kontakt s predsjednikom Vijeća Mjesnog odbora Kašina Miljenkom Bertovićem, te da s njime raspravi prijedloge za otkup zemljišta. Svi ljudi koji namjeravaju prodati svoje zemljište za tu svrhu, neka daju pismo namjere prema Gradu Zagrebu putem Vijeća Mjesnog odbora Kašina.

/ Zlata Trošelj je pristupila sjednici u 17,35 /

Dražen Markota prenosi da je, na sastanku u Gradskom uredu za prostorno uređenje, izgradnju Grada, graditeljstvo, komunalne poslove i promet, obavješten da idu natječaji za projektnu dokumentaciju i građevinsku dozvolu za novi vrtić u Sesvetskom Kraljevcu. Ukoliko neće biti nikakvih problema izrađeni projekt bi mogao dobiti građevinsku dozvolu do listopada 2019. godine. Temeljem iste, Grad Zagreb bi mogao krenuti u radove izgradnje dječjeg vrtića u Sesvetskom Kraljevcu u 2020. godini. Uz dječji vrtić bi se planirala i izgradnja nove ambulante. Složio se s Ivanom Dokšom da je potrebno i na području Kašine izgraditi dječji vrtić.
	Boris Matoic upozorio je na derutno stanje pothodnika između Starog Brestja i Sesvetske Sopnice i zamolio je da se prema odgovornima dostavi informacija o stanju pothodnika i postavi upit kada je taj prostor zadnji put uređivan. Rekao je da će slike pothodnika proslijediti prema Gradskoj četvrti Sesvete.
	Nataša Vučkov pita da li je dječji vrtić u Vugrovcu potkapacitiran, prekapacitiran ili radi optimalnim kapacitetom  i zadovoljavajućim uvjetima. 
Dražen Markota je rekao da radi u zadovoljavajućim uvjetima. 
	Petar Bajan upozorio je na stanje na prometnici u Letničkoj ulici kod Osnovne škole Sesvetska Sela gdje da se već prilikom manjih padalina događa da voda stoji na prometnici. 
Dražen Markota je rekao da se preko Plana komunalnih aktivnosti Gradske četvrti Sesvete radi projekt za rješavanje spomenutog problema. Također iznosi kako je veliki problem drenaže u Osnovnoj školi Sesvetska Sela i napomenuo da napokon ide projekt kojim će se taj problem riješiti. 
Petar Bajan pita što je sa Osnovnom školom Sesvetska Sela. 
Stjepan Kezerić navodi kako je problem bio u tome što je škola bila u vlasništvu Zagrebačkog holdinga d.o.o. deset godina od izgradnje. Tek s protokom tog perioda Grad Zagreb će biti u mogućnosti da ide u dogradnju objekta. 
	Damir Kostanjski zamolio je informaciju o stanju  izgrade projektne dokumentacije za Cersku ulici od Lovačkog doma do groblja, jer upozorava da je voda potkopala prometnicu i da se može dogoditi da nove padaline odnesu dio prometnice. 
Stjepan Kezerić obećao je da će se o spomenutom pitanju zatražiti očitovanje Gradskog ureda za prostorno uređenje, izgradnju Grada, graditeljstvo, komunalne poslove i promet. 
Damir Kostanjski pita što je s projektom rekonstrukcije Dugoselske ulice. 
Stipe Jurić odgovorio je kako je, prema dobivenim informacija iz Gradskog ureda za prostorno uređenje, izgradnju Grada, graditeljstvo, komunalne poslove i promet, već izrađen projekt rekonstrukcije prometnice od Nazorove ulice do Sesvetskog Kraljevca. Sada se čeka izrada projektne dokumentacije pri Vodoopskrbi i odvodnji d.o.o. kako bi se istovremeno odradili radovi na spomenutoj prometnici.
Damir Kostanjski upozorava da na području groblja Cerje nema više mjesta za ukope, te pita, sukladno prethodno danom pozitivnom mišljenju Vijeća Gradske četvrti Sesvete vezano uz plan uređenja groblja Cerje, što se po tom pitanju događa. Vezano uz prethodno danu izjavu Ivana Dokše o potrebi otkupa zemljišta rekao je kako prvo privatni vlasnici dostavljaju pismo namjere nadležnom vijeću mjesnog odbora, a potom ide daljnja procedura prema Gradu Zagrebu. Napomenuo je koliko dugo traje postupak otkupa, na primjeru zemljišta budućeg igrališta u Glavničici.

Daljnje rasprave nije bilo, te je Vijeće završilo s radom u 17,50.

KLASA: 026-02/19-01/84
URBROJ: 251-06-11-12-19-2
Sesvete, 30. siječnja 2019.    

Petar Vukelić					                                                 Predsjednik
								                 Vijeća Gradske četvrti

